Il-Kummissjoni Ewropea - Stqarrija għall-istampa L-ewwel tliet Programmi ta' Żvilupp Rurali ġew approvati Il-Kummissjoni Ewropea llum approvat l-ewwel tliet Programmi ta' Żvilupp Rurali (PŻRs) minn 118, bil-għan li tittejjeb il-kompetittività fis-settur agrikolu tal-UE, jitħarsu l-ambjent rurali u l-klima, u tissaħħaħ il-fibra ekonomika u soċjali tal-komunitajiet rurali fil-perjodu sal-2020. Il-118-il programm multiannwali, li se jitħaddmu fil-livell nazzjonali jew reġjonali, huma sostnuti b'finanzjament totali mill-UE ta' EUR 95.6 biljun fuq il-perjodu 2014-2020 permezz tal-Fond Agrikolu Ewropew għall- Iżvilupp Rurali (FAEŻR), u se jieħdu finanzjament ieħor nazzjonali, reġjonali u privat.Minbarra l- programmi tal-lum - il-PŻRs nazzjonali tad-Danimarka, tal-Polonja u tal-Awstrija - se jiġu adottati sitt programmi[1] oħra qabel l-aħħar tas-sena, li jfisser li se jiġu approvati programmi li b'kollox jiswew aktar minn EUR 20 biljun. Il-Kummissarju għall-Iżvilupp Agrikolu u Rurali, Phil Hogan qal: "Iż-żoni rurali tagħna li jħaddnu fihom is-settur agrikolu u varjetà ta' negozji joffru impjiegi, opportunitajiet għall-mistrieħ u r-rikreazzjoni, sbuħija naturali u postijiet pjaċevoli fejn wieħed jista' jgħix jew jaħdem. Iżda dawn jeħtieġu l-għajnuna biex il-potenzjal kollu tagħhom jiġi sfruttat. Din l-għajnuna se tasal mill-ġenerazzjoni li jmiss ta' programmi għall-Iżvilupp Rurali. Illum approvajna l-ewwel tlieta, u sitta oħra se jiġu approvati l-ġimgħa d-dieħla - li flimkien jammontaw għal madwar 22% tan-nefqa għall-Iżvilupp Rurali mill-baġit tal-UE. Naħsbu li sal- Għid inkunu approvajna biżżejjed programmi li jkopru qrib terz tal-finanzjament. Forza qawwija fil-kunċett tal-Iżvilupp Rurali hija li għandna sitt prioritajiet ewlenin, iżda huwa f'idejn l-Istat Membru jew ir-reġjun biex ifassal il-programmi meħtieġa għas-sitwazzjoni partikolari tiegħu. U llum qed naraw eżempji tajbin ta' dan fejn il-programm tal-Polonja għandu l-għan li joħloq aktar minn 22,000 impjieg, jipprovdi appoġġ ta' investiment għal madwar 200,000 razzett u jistabbilixxi madwar 1,800 grupp ta' produtturi. Fid-Danimarka, qed naraw enfasi partikolari fuq it-trawwim tal-innovazzjoni, bil-għan li jinħolqu madwar 1,000 impjieg ekoloġiku, manuvri biex iż-żona tal-agrikoltura organika tirdoppja, u investiment fi prattiki agrikoli favur l-ambjent. Fl-Awstrija, qed tingħata prijorità partikolari fuq it-tħassib klimatiku u ambjentali b'mira ta' aktar minn 80% tal-art agrikola li għandha tintuża għall-protezzjoni u t-titjib tal-bijodiversità u opportunitajiet ta' taħriġ għal aktar minn 600 000 bidwi, filwaqt li madwar nofs il-popolazzjoni rurali għandha tgawdi minn servizzi mtejba bħal broadband b'veloċità għolja. Minn dak li rajt f'pajjiżi, l-Irlanda, naf li settur agrikolu modern u dinamiku jista' jservi ta' mutur għal tkabbir ekonomiku u l-impjiegi speċjalment f'żoni rurali. L-Istati Membri u r-reġjuni għandhom iċ-ċavetta biex jiftħu dak il-potenzjal permezz tal-Programmi għall-Iżvilupp Rurali sostnuti mill-fondi tal-UE. L-Iżvilupp Rurali huwa l-hekk imsejjaħ it-tieni pilastru tal-Politika Agrikola Komuni, u jagħti pakkett ta' fondi tal-UE, taħt il-programmi multiannwali kofinanzjati, lill-Istati Membri biex jintużaw f'livell nazzjonali jew reġjonali. B'kollox, hemm prevvisti 118-il programm fit-28 Stat Membru. Ir-Regolament għall-Iżvilupp Ruraligħall-perjodu 2014-2020 jindirizza sitt prijoritajiet ekonomiċi, ambjentali u soċjali, u l-programmi jinkludu miri ċari li jistabbilixxu dak li għandu jinkiseb. Barra minn hekk, għal koordinazzjoni aħjar tal-azzjonijiet u biex jiġu massimizzati s-sinerġiji ma' Fondi Ewropej oħrajn Strutturali u ta' Investiment (FESI), sar Ftehim ta' Sħubija ma' kull Stat Membru li jenfasizza l-istrateġija wiesgħa tiegħu għall-investiment strutturali ffinanzjat mill-UE. [1] Dawn il-pjanijiet se jiġu addattati qabel tintemm is-sena 2014: il-Finlandja (it-territorju kontinentali); il-Portugall Continente; u erba' mill-Ġermanja (il-Qafas Nazzjonali, il-Qafas Rurali Ġermaniż u l-programmi reġjonali ta' Sachsen, u Sachsen-Anhalt) Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail Kuntatti mal-istampa:
Extracted from L-ewwel_tliet_Programmi_ta___vilupp_Rurali__ew_approvati.pdf